NARIADENIE KOMISIE (ES) č. 414/2007
z 13. marca 2007
týkajúce sa technických usmernení o plánovaní, implementácii a prevádzke riečnych informačných služieb (RIS), na ktoré sa odvoláva článok 5 smernice Európskeho parlamentu a Rady 2005/44/ES o harmonizovaných riečnych informačných službách na vnútrozemských vodných cestách v Spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2005/44/ES zo 7. septembra 2005 o harmonizovaných riečnych informačných službách (RIS) na vnútrozemských vodných cestách v Spoločenstve (1), a najmä na jej článok 5,
keďže:
(1)
V súlade s článkom 1 smernice 2005/44/ES riečne informačné služby (RIS) sa vyvinú a implementujú harmonizovaným, integrovaným a otvoreným spôsobom.
(2)
V súlade s článkom 5 smernice 2005/44/ES sa definujú technické usmernenia o plánovaní, implementácii a prevádzke riečnych informačných služieb (RIS) (ďalej len „usmernenia RIS“).
(3)
Usmernenia RIS sa zakladajú na technických zásadách stanovených v prílohe II k smernici.
(4)
V súlade s článkom 1 ods. 2 smernice 2005/44/ES usmernenia RIS venujú náležitú pozornosť práci vykonávanej zainteresovanými medzinárodnými organizáciami, napríklad PIANC, CCNR a UNECE. Zaručí sa kontinuita s útvarmi riadenia iných druhov dopravy, najmä s riadením premávky námorných plavidiel, a s informačnými službami.
(5)
V snahe zabezpečiť vzájomné pochopenie v súvislosti s plánovaním, implementáciou a prevádzkou RIS sa definície uvedené v týchto usmerneniach RIS používajú aj v ďalšej štandardizačnej práci a pri navrhovaní uplatňovania.
(6)
Architektúra RIS daná v týchto usmerneniach sa uplatňuje pri vývoji služieb, systémov a aplikácií.
(7)
Dodržiava sa plán RIS, systematický postup opísaný v týchto usmerneniach RIS.
(8)
Usmernenia, ktoré sú predmetom tohto nariadenia, zodpovedajú súčasnému technickému stavu dosiahnutému v príslušnej oblasti. Skúsenosti získané pri uplatňovaní smernice 2005/44/ES, ako aj budúci technický pokrok si môžu vyžiadať zmeny a doplnenia usmernení v súlade s článkom 5 ods. 2 smernice 2005/44/ES.
(9)
Návrh usmernení RIS preskúmal výbor vytvorený na základe článku 11 smernice 2005/44/ES.
(10)
Opatrenia stanovené v tomto nariadení sú v súlade so stanoviskom výboru uvedeného v článku 11 smernice 2005/44/ES,
PRIJALA TOTO NARIADENIE:
Článok 1
Toto nariadenie definuje usmernenia o plánovaní, implementácii a prevádzke riečnych informačných služieb (RIS). Usmernenia sú uvedené v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. marca 2007